Wir, dis nachbempten Joͤrg Fryburger, vogt in der graffschafft Lentzburg, Ludwig Zehender, schulthesz zuͦ Arow, Ruͦtschman Hessz zuͦ Lentzburg, Hans Hessz von Hentschiken, undervogt in der vorgen̄t₎ graffschafft, Heinrich Wuͦlff, stattknecht zuͦ Baden, und Clewi Merk von Schintznacht, alle mitsampt als frùntlich und rechtlich undertedinger und schidlùt, tuͦnd kund aller menglich, so disen brieff ansehent oder
hoͤrent lesen, als zwùschen der erwirdigen, lobsamlichen und geistlichen froͧwen des gnadrichen gotzhuses zuͦ Kùngszvelden hofmeistern, alt und nùw, namlich den froman, wisen Wͦlrich am Buoͤl und Hans Cristen, eins
teils und dem vesten junker Hansen von Balmos, wissenthafften und gewaltsamen volmachtbotten sines vatter, junker Hans Heinrichs von Balmos, anders teils von des thwings und bans wegen, zwischent dem dorff
ze Bireloff und dem thwing, so gen Halderwangk dient und gen Wildeg gehoͤrt, und iren weidgengen halb stoͤsz und miszhellunge bis uff disen hùttigen tag, datum disz brieffs, gewesen sind und sy zuͦ beder ✳ sit mitenandern gehept hand. zuͦ soͤlichen ir spenen und stoͤssen sy zuͦ beder sit ùns, obgenanten, frùntlich und rechtlich undertedinger und schidlùt, genomen und erbetten und zum teil mit gebotte von ùnsern obern getriben ✳ hand,
dar inne wir am alt ersten von beden partyen, obgenant, einer vor der andern, nach jetweders teils der sechern obgenant sachen, was inen angelegen oder fùrzebringen notdùrfftig was fùr ùns, obgenanten, frùntlich
und rechtlich undertedinger und schidlùt, mit worten und ingeschrifft erzalt und fùrbraucht hand. ✳ ✳ habent wir alle vorgenanten teile mit flissigem ernst daruf ankert und gebetten, ùns zevergùnsten von ir stoͤssen
und miszhellungen wegen, ùns die zwischent inen zeverrichten in frùntschafft und der guͤtikeit zeverwilgen, das sy ùns nit zuͦ beder sit gewillen noch gestatten domales wellen hand. doch habent wir sy zuͦ
beder sit so fliszclichen angestrengt und gebetten, das sy ùns der stoͤsz und miszhellunge also getrùwet habent und jetweder teil und namlich des ersten, die vorgenanten der erwirdigen, lobsamlichen und geistlichen
fröwen des gnadrichen gotzhuses zuͦ Kùngszvelden hofmeister, obgenant, als volmechtig anwalten anstatt der vorbenempten, erwirdigen fröwen und dem nach der veste junker Hans von Balmos ouch als ein volmechtiger und
gewaltsamer machtbott des vesten junker Hans Heinrichs, sines vatters, zuͦ frùntschafft, und ob wir sy darinn nit von einandern gewisen und gesuͤnen moͤchtent zuͦ recht under ùns darumb zesprechen, gelicher als ob es
vor dem stab were, von handen geben habint mit mund und mit hand in des vorgenanten Joͤrgen Fryburgers handen. was wir also nach verhoͤrung ir clag und antwort, kuntschafft von lùten und ingeschrifft,
so wir dar umb gehoͤrent, zuͦ recht sprechent, daby zebeliben und wider das alles fùrer niemer mer zetuͦn in keinen weg. uff das so habent wir nach dem ufgeben, das sy also getàn hand frùntschafft in der
sach gesuͦcht, die wir aber nit finden, und ùns durch etlich secher abgeschlagen ward, das wir domales ùnsern rechtspruch, des ùns getrùwet ist, von handen schluͦgent und den so lang angestelt habent untz
das mir, vorgemelten obervogt und schidman, inder sach von minen gnedigen herren von Bern̄ gebotten ward zuͦ der sach tag den secheren zesetzen und ùns allen obgenanten schidlùtten zegepietten zuͦ der
sach zesitzen und der ustrag und end mit ùnserm rechtspruch zegebent. als das beschechen von dem genanten obervogt, ist und ùns ein tag von im̄ gen Lentzburg in die statt zuͦsamen gepotten durch inn,
ist von enpfelens wegen ùnser gnedigen und lieben herren von Bern̄, darinne wir obgenanten schidlùt alle gehorsam und soͤlichem pott ùns beschehen ist, nakomen und zuͦ dem gekùnten tag gen Lentzburg
komen sint und zuͦ dem rechten zesprechen zuͦ dem obgenempten vogt gessessen sind und uff die kuntschafft, so vor ze Byrelòff mit beder teilen der sechern clag antwort, es sy von lùten ingeschrifft mit ✳
kuntschafft briefen und des megenanten von Balmos rodel oder anders, das alles luter und clarlichen gehoͤrt und wol verstanden hand. und uff das, so erkenent wir ùns zuͦ recht nach dem. und wir denne
des filgenanten von Balmis roͤdel vor gehoͤrt und verstanden habent und anders daby und nach dem und ùnser aller gnedigosten, erwirdigen fròwen von Kùngszvelden hofmeistern obgenant kuntschafft
ouch gelouplich gehoͤrt ist und wir die ouch verstanden habent, so erkenent wir ùns by ùnsern eiden, das die kuntschafft, so von den vorgenanten hofmeistern dar geleit ist, von worten und ingeschrifft die bessere kuntschafft syg. und dem nach so erkenent wir ùns fùrer by ùnsern eiden, das von der wasserfallen herab untz an den weg und obewēddem weg dem hag nach hin ab und
was darunder ist, holtz und feld, untz zum alten stad untz in die Aren sol zuͦ dem thwing gen Byreloff gehoͤren ùnsern gnedigen fröwen von Kùngszvelden zuͦ. und was darob ist, gehoͤrt gen gen
Wildeg Balmos zuͦ. und ob deweder teil oder beid des begerte, so wellent wir, obgenant₎ schidlùt, zwein oder dryg markstein dahin in den underscheid setzen, dasy notdùrfftig sind, nach innhalt ùnser
urtel. und umb die weidgenge, wie sy die von alter har mitenandern gebrucht habent und zuͦsamen gefaren syent, daby lassent wir es hinfùr ouch bestàn und beliben und erkenent nùtz darumb.
diser vorgeschribnen ùnser gebnen urtel zuͦ ewiger getzùgnis und offnem, warem urkùnde aller vorgeschribner dingen so habent wir, obgenanten rechtsprecher Joͤrg Fryburger, obervogt, Ludwig
Zehender, Ruͦtschman Hessz, Hans Hessz, Heinrich Wolff und Clewi Merky, den vorgen̄t₎ beden partyen und jeder in sunders ùnser gesprochnen urtel von ùns usgangen ein urkùnd mit minem, des
obgen̄t₎ obervogtz Joͤrg Fryburgers, anhangendem insigel von ùnser aller wegen versiglet gebn, weder teil einer oder beid, die des begerent, uff donstag nechst nach sant Erhartz tag, des
heligen byschoffs, im jar gezalt viertzehenhundert sybentzig und zwei jare.